Povzetek

Ocena učinka predloga uredbe o spremembi Uredbe (ES) št. 767/2008 o vizumskem informacijskem sistemu (VIS) in izmenjavi podatkov med državami članicami o vizumih za kratkoročno prebivanje (Uredba VIS) in Uredbe št. 810/2009 o vizumskem zakoniku Skupnosti (Vizumski zakonik).

A. Nujnost ukrepanja

Zakaj? V čem je težava?

Na podlagi ocene VIS iz leta 2016 ter zaradi odzivanja na nove izzive na področju vizumov, meja in varnosti ter za vzpostavitev medsebojne povezanosti z obstoječimi in prihodnjimi informacijskimi sistemi je ocena učinka obravnavala štiri problematična področja: ·Neobstoj potnih listin kot dokaz v postopkih vračanja – veljavna zakonodaja EU ne zagotavlja te možnosti, kar povzroča počasen in težaven postopek vračanja, s čimer nastajajo zamude in stroški za države članice. ·Neobstoj biometričnih podatkov, ki bi omogočili identifikacijo mladoletnikov – v skladu z veljavno zakonodajo EU prstni odtisi niso odvzeti otrokom, mlajšim od 12 let, kar pomeni, da je težje prepoznati otroke, zlasti tiste, ki so izpostavljeni trgovini z ljudmi. ·Nezadostne informacije o vizumih za dolgoročno prebivanje in dovoljenjih za prebivanje – informacijska vrzel povzroča težave pri upravljanju zunanjih meja in povečuje dovzetnost schengenskega območja za varnostna tveganja. ·Nezadostna preverjanja migracijskih in varnostnih tveganj pri obravnavanju vlog za izdajo vizuma –neenakomerna preverjanja po državah članicah, obstoječi informacijski sistemi (vključno s tistimi, ki bodo v prihodnosti interoperabilni) se v ta namen ne pregledujejo.

Kaj naj bi prinesla ta pobuda?

Splošni cilji: • izboljšati izvajanje skupne vizumske politike, • olajšati preverjanja na zunanjih mejah EU in prosto gibanje znotraj držav EU v schengenskem območju brez meja, • okrepiti varnost v EU in na njenih mejah, • izboljšati upravljanje meja med državami v schengenskem območju, in tistimi, ki niso v schengenskem območju. Posebni cilji: • izboljšati postopke identifikacije in vračanja državljanov tretjih držav, • zagotoviti učinkovitejši VIS za lažje postopke vračanja, • olajšati boj proti goljufijam, • olajšati preverjanja tako na mejnih prehodih zunanjih meja kot znotraj ozemlja držav članic, • sprejeti odločnejše ukrepe za preprečevanje zlorabe pravic otrok, • spodbujati izmenjavo informacij med državami članicami v zvezi z državljani tretjih držav, • sodelovati pri boju proti hujšim oblikam kriminala, vključno s terorizmom, • zbirati statistične podatke v podporo oblikovanju politike na podlagi dejstev.

Kakšna je dodana vrednost ukrepanja na ravni EU?

Na ravni EU so vzpostavljene podatkovne zbirke IT za meje in varnost, ki nacionalnim organom pomagajo pri sodelovanju in izmenjavi informacij na tem področju. Odprava informacijskih vrzeli, ki so bile ugotovljene v navedenih sistemih, bo organom omogočila, da (hitreje in ceneje) opredelijo in izvedejo temeljito oceno tveganja za državljane tretjih držav ter preverijo status in verodostojnost njihovih dokumentov.

B. Rešitve

Katere zakonodajne in nezakonodajne možnosti politike so se upoštevale? Ali ima katera od njih prednost (podčrtano)?

Vključitev digitalnega izvoda potne listine v VIS – (1) v centralizirano podatkovno zbirko / (2) v decentralizirano podatkovno zbirko (s strani posamezne države članice) • podmožnost A: shranjevanje zgolj biografske strani, • podmožnost B: shranjevanje vseh uporabljenih strani potne listine prosilca; Znižanje starostne meje za odvzem prstnih odtisov otrok • znižanje starostne meje za odvzem prstnih odtisov na 6 let, • popolno znižanje starostne meje za odvzem prstnih odtisov (tj odvzem prstnih odtisov za vse starosti, od rojstva); Vključitev podatkov o vizumih za dolgoročno bivanje in dovoljenjih za prebivanje v VIS – nezakonodajne možnosti: • izboljšanje dvostranske izmenjave informacij za vsak primer posebej, • izboljšanje vnašanja in uporabe podatkov v schengenskem informacijskem sistemu glede razpisov ukrepov v zvezi z odvzetimi vizumi za dolgoročno bivanje in dovoljenji za prebivanje, • spodbujanje uporabe varnostnih elementov za listine s čipom: pasivna avtentikacija in razširjeni nadzor dostopa; – zakonodajne možnosti: • nadaljnja uskladitev in zavarovanje vizumov za dolgoročno bivanje in dovoljenj za prebivanje, • vzpostavitev povezave med zadevnimi nacionalnimi podatkovnimi zbirkami, kar bi vsem državam članicam omogočilo poizvedbe pri drugih državah članicah, • vključitev v VIS – (a) brez podatkov o zavrnjenih vlogah / (b) s podatki o zavrnjenih vlogah; Avtomatizirana preverjanja z vidika nedovoljenih migracij in varnostna preverjanja • sistematično in avtomatizirano preverjanje v zbirkah podatkov, ki so na voljo, • avtomatizirana navzkrižna preverjanja + pravila za varnostno preverjanje.

Kdo podpira katero možnost?

Široka paleta zainteresiranih strani je podprla cilje revidiranega VIS (agencija eu-LISA (agencija EU za upravljanje informacijskih sistemov, povezanih z varnostjo), Evropska agencija za meje Frontex in vlade EU, ki so predložile vse podatke za podporne študije). Nekatere zainteresirane strani (Evropski nadzornik za varstvo podatkov, Agencija Evropske unije za temeljne pravice) so opozorile na potrebo po spoštovanju temeljnih pravic, pri čemer so dosledno poudarile potrebo po močnih in jasnih ukrepih za varstvo podatkov ter po upoštevanju največje koristi otroka.

C. Učinki prednostne možnosti

Kakšne so koristi prednostne možnosti (če obstaja, sicer glavnih možnosti)?

Predlagani ukrepi bodo zagotovili zanesljive načine za sistematično predložitev dokazil o državljanstvu oseb, ki so prekoračile obdobje dovoljenega bivanja na podlagi nacionalnega vizuma za državljane tretjih držav. To bi moralo olajšati izvršitev odločb o vrnitvi, kar bi privedlo do prihrankov, ki so ocenjeni med 6,7 milijona EUR in 32,1 milijona EUR. Zmanjšanje zamud v postopku vračanja bo prav tako pripomoglo k znižanju stroškov v zvezi s centri za pridržanje pred odstranitvijo, stroški bivanja ipd., in sicer v višini od 46,3 milijona EUR do 92,6 milijona EUR. Pričakuje se, da bo do dodatnih prihrankov v višini od 3,9 milijona EUR do 15,5 milijona EUR prišlo v zvezi s povezanimi upravnimi stroški. Vključitev prstnih odtisov otrok v VIS bo organom omogočila, da preverijo njihovo istovetnost ter zatrjevano razmerje med otrokom in odraslim, ki se predstavlja kot eden od njegovih staršev ali skrbnikov. To bo pripomoglo k ponovni združitvi otrok brez spremstva, ki se nahajajo v schengenskem območju, s svojimi starši, družino ali oskrbovalci in omogočalo lažjo uporabo dublinske uredbe (pravila EU za določanje, katera država članica je odgovorna za obravnavanje posamezne prošnje za azil). Organi za upravljanje meja ter organi preprečevanja, odkrivanja in preiskovanja kaznivih dejanj bodo imeli dostop do podatkov o vizumih za dolgoročno bivanje in dovoljenjih za prebivanje, ki bodo omogočali hitro preverjanje statusa in verodostojnosti. Nemotene in hitrejše mejne kontrole bodo imele pozitiven učinek tudi na imetnike listin. Konzulati in organi za migracije bodo v glavnem imeli koristi od samodejnih preverjanj v drugih podatkovnih zbirkah, s čimer bodo v celoti izkoristili interoperabilnost celotnega sistema.

Kakšni so stroški prednostne možnosti (če obstaja, sicer glavnih možnosti)?

Neposredni gospodarski stroški bodo omejeni na naložbene stroške ali stroške vzpostavitve, povezane s spremembami postopkov in pravnih aktov. Glavni enkratni stroški se bodo krili iz proračuna EU in proračunov nacionalnih organov, ki upravljajo sisteme, in so ocenjeni na 21,4 milijona EUR do 21,5 milijona EUR. Ponavljajoče se upravne stroške, ki so posledica povečanega obsega dela v zvezi s posamezno vlogo, bodo krili predvsem konzulati držav članic EU in zunanji ponudniki storitev. Kvantitativna analiza je bila opravljena ločeno za vsako področje politike. Ocenjeni stroški torej ne upoštevajo znatnih dolgoročnih vidikov zmanjševanja stroškov prednostnih možnosti politike, kot so ekonomije obsega in morebitna prekrivanja naložb.

Kakšen bo vpliv na podjetja, MSP ter mikropodjetja?

Ne pričakuje se, da bodo predlagani ukrepi politike neposredno vplivali na mala in srednja podjetja. Za potnike in zakonite imetnike vizuma za dolgoročno bivanje ali dovoljenja za prebivanje, ki niso državljani EU, se bodo uporabljale hitrejše mejne kontrole.

Ali bo prišlo do znatnih učinkov na nacionalne proračune in uprave?

Znatni prihranki bodo odtehtali stroške, ki izhajajo iz dodatnega upravnega dela, povezanega s skeniranjem dokumentov in odvzemom prstnih odtisov otrok. Učinki na države članice bodo v veliki meri naslednji: ·manj zahtevkov za pomoč pri zagotavljanju dokazil, ki jih podajo organi, pristojni za migracije in vračanje, ·manj zahtevkov za kopije potnih listin, ·preprostejši postopek vračanja za migrante, ki so prekoračili obdobje dovoljenega bivanja na podlagi nacionalnega vizuma za državljane tretjih držav.

Bo imela pobuda druge pomembnejše učinke?

Na splošno bo pobuda družbi prinesla večjo varnost, in sicer zaradi učinkovitejše zaščite zunanjih meja, zaščite otrok in poenostavljenih postopkov vračanja za migrante z neurejenim statusom. Odprava trenutnih informacijskih vrzeli v dokumentih, izdanih državljanom tretjih držav, bo dopolnila informacijski sistem upravljanja meja. Ta sistem je zasnovan in se izvaja ob polnem spoštovanju vse ustrezne zakonodaje, kot je splošna uredba o varstvu podatkov, ter načel vgrajenega in privzetega varstva podatkov, sprejet pa bo tudi sklop zaščitnih ukrepov.

D. Spremljanje

Kdaj se bo politika pregledala?